**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Савета министара Босне и Херцеговине о пограничном саобраћају, садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум између Владе Републике Србије и Савета министара Босне и Херцеговине о пограничном саобраћају, потписан је у Зворнику, 27. јула 2021. године. Потписан је на основу Закључка Владе којим је констатовано да је Одбор Народне скупштине за одбрану и унутрашње послове донео Одлуку о давању сагласности Влади да прихвати да се Споразум између Владе Републике Србије и Савета министара Босне и Херцеговине о пограничном саобраћају привремено примењује до његовог ступања на снагу. Такође, истим Закључком овлашћен је Александар Вулин, министар унутрашњих послова да потпише Споразум.

Споразумом између Владе Републике Србије и Савета министара Босне и Херцеговине о граничним прелазима регулисаће се рад свих граничних прелаза.

У складу са наведеним, ради несметаног спровођења поменутог споразума, потребно је закључити Споразум између Владе Републике Србије и Савета министара Босне и Херцеговине о пограничном саобраћају, као и Споразум између Владе Републике Србије и Савета министара Босне и Херцеговине о заједничким локацијама.

Споразумом о пограничном саобраћају успоставља се погранични режим, односно систем правила којима се уређује погранични саобраћај у пограничном подручју између Републике Србије и Босне и Херцеговине. Становници пограничног подручја стичу право прелажења границе са пропусницом, без забрана или ограничења предвиђеним законодавством држава Страна Споразума. Претходно се утврђује да је реч о лицима која се не сматрају претњом за јавни поредак, унутрашњу безбедност, јавно здравље или међународне односе обе државе, да против њих није издато упозорење у базама података и /или евиденцијама држава Страна Споразума за одбијање њиховог уласка због наведених разлога.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

Потврђивањем Споразума омогућује се његово ступање на снагу, како је предвиђено чланом 21. Споразума.

**III. Оцена потребних финансијских средстава за спровођење закона**

Средства која су потребна за спровођење предметног споразума у 2021. години, обезбеђена су Законом о буџету Републике Србије за 2021. годину („Службени гласник РС”, бр. 149/20 и 40/21), на разделу 15 - Министарство унутрашњих послова, Функцији 310 - Полицијске услуге, Програму 1408 - Управљање људским и материјалним ресурсима, Програмска активност 0001 - Адмиистрација и управљање, на класи 42 - Коришћење услуга и роба у износу од 59.376.000,00 динара и класи 51 - Основна средства у износу од 6.336.000,00 динара.

У 2022. и 2023. години средства ће бити обезбеђена у оквиру лимита на разделу 15 - Министарство унутрашњих послова.

За спровођење овог споразума није потребно предвидети посебна финансијска средства у буџету Републике Србије за Министарство грађевинарства, саобраћаја и инфрастуктуре.

За спровођење овог споразума није потребно предвидети посебна финансијска средства у буџету Републике Србије за Министарство финансија - Управа царина.

За спровођење овог споразума није потребно предвидети посебна финансијска средства у буџету Републике Србије за Министарство пољопривреде, шумарства и водопривреде - Управа за заштиту биља.

За спровођење овог споразума није потребно предвидети посебна финансијска средства у буџету Републике Србије за Министарство пољопривреде, шумарства и водопривреде - Управа за ветерину.